புதுச்சேரி சட்டப்பேரவை வளாகத்தில் பத்திரிகையாளர்களைச் சந்தித்த முதல்வர் நாராயணசாமி, ``தமிழகத்தில் பல்வேறு மாவட்டங்களுக்கு கவர்னர் பன்வாரிலால் புரோகித் ஆய்வுக்குச் செல்லும்போது தி.மு.க., காங்கிரஸ் உள்ளிட்ட மதச்சார்பற்ற கட்சிகள் தங்களுடைய எதிர்ப்பைக் கடுமையாகப் பதிவுசெய்து வருகின்றன. மாவட்டங்களுக்குச் சென்று ஆய்வு நடத்துவதற்கு கவர்னருக்கு அதிகாரமில்லை எனத் தொடர் போராட்டத்தை அக்கட்சியினர் நடத்தி வருகிறார்கள். அதேபோல எதிர்க்கட்சித் தலைவர் மு.க. ஸ்டாலின் கவர்னரின் ஆய்வைக் கண்டித்து ஆர்ப்பாட்டம் நடத்தி, கைதானார். நிலைமை இப்படியிருக்க, கவர்னர் பணி செய்வதை யாராவது தடுத்தால் ஏழு ஆண்டுகள் சிறைத்தண்டனை விதிக்கப்படும் என கவர்னர் மாளிகை அறிவிப்பு வெளியிட்டிருக்கிறது. இந்தியத் தண்டனைச் சட்டத்தில் குறிப்பிட்டுள்ள விதிகளின்படி, கவர்னர் தன்னுடைய அலுவலகத்தில் பணியில் இருக்கும்போது அவருக்கு இடையூறு விளைவித்தால் மட்டுமே குற்றமாகக் கருதப்படும். மாவட்டங்களுக்கு அவர் ஆய்வுக்குச் செல்லும்போது, அரசியல் கட்சிகளுக்கும், எதிர்க்கட்சிகளுக்கும் ஏற்புடையதாக இல்லையெனில் அவர்கள் போராட்டம் நடத்த முழு உரிமை உண்டு. இது எந்தவிதக் குற்றத்திலும் அடங்காது. இந்த விஷயம் தெரியாமலும், புரிந்து கொள்ளாமலும் தமிழக ஆளுநர் அலுவலகத்திலிருந்து அறிக்கையை விட்டிருக்கிறார்கள். அதை அப்படியே காப்பியடித்து, தன்னுடைய ட்விட்டர் பக்கத்தில் பதிவிட்டிருக்கும் கிரண்பேடி, அவரது பணிக்கு இடையூறு செய்தால் அதற்கும் ஏழு ஆண்டு சிறைத்தண்டனை எனக் கூறியுள்ளார்.